Spaar só brandstofArgieffoto Die onderwerp van besparing word opnuut onder die loep geneem met ekonome wat waarsku wêreldwye ekonomiese probleme en die verswakking van die rand gaan nie binnekort tot ŉ einde kom nie. Hoewel slegte ekonomiese toestande nie deur Jan Alleman beheer kan word nie, is daar verskeie nuttige wenke wat mens kan toepas om jou beursie ŉ blaaskans te gee. Die AA (Automobile Association) het onlangs ŉ paar nuttige wenke gegee oor hoe om koste op jou brandstof te bespaar en meer kilometers op een tenk brandstof te ry. Wanneer jou motor se bande nie genoeg gepomp is nie, is die weerstand tussen jou motorbande en die pad baie hoër. Dit beteken jou motor gebruik meer brandstof. Volgens die AA kan jy soveel as 3.3 persent meer brandstof uit jou tenk kry wanneer jou motorbande teen die regte druk gepomp is. Wanneer jy versnel, moet jou motor se enjin baie harder werk as wanneer dit bloot beweeg. Dié energie gaan verlore wanneer jy rem. ŉ Motor gebruik uiteraard minder brandstof wanneer jy nie te veel hoef te stop en ry nie. ŉ Goeie wenk is om soggens vroeër te ry of jou roetes beter te beplan om spitsverkeer te vermy. Jou motor laat nie net meer toksiese gasse vry wanneer dit langer luier nie, jou brandstofverbruik is ook hoër. Dit is beter om jou motor af te skakel wanneer jy vir lang tye nie gaan ry nie. Enige bykomstighede aan jou motor, soos byvoorbeeld ŉ rak vir fietse of branderplanke bo-op jou motor se dak of agterop die kattebak, moet verwyder word wanneer jy dit nie gebruik nie. Dié voorwerpe verander die lugvloei van die motor wat veroorsaak dat dit meer brandstof gebruik. Net so veroorsaak oop vensters en dakke ook meer brandstofverbruik omdat die lugvloei wat verander, meer krag van die enjin verg. Die lugreëling in jou motor werk met ŉ drukpomp wat krag van die motor se enjin kry. Gebruik die lugverkoeling spaarsamig en slegs wanneer jy lang afstande ry, nie wanneer jy gaan stop en ry nie. ŉ Motor wat nie gereeld versien word nie, kan nie optimaal funksioneer nie. As jou motor nie versien word nie, het dit swakker enjinverrigting, wat beteken die motor sal nie funksioneer volgens die vervaardigers se riglyne nie. Besoek die AA se webwerf vir meer inligting.